钦定古今图书集成/明伦汇编/官常典/第294卷 > 拔离速
## 钦定古今图书集成/明伦汇编/官常典/第294卷 > 拔离速

按《金史》本传：拔离速，银术可弟。天辅六年，宗翰在北
安州，将会斜也于奚王岭。辽兵奄至古北口，使婆卢
火、浑黜各领兵二百击之。浑黜请济师，宗翰欲自往，
希尹、娄室曰：“此易与耳，请以千人为公破之。”浑黜以
骑士三十人前行，至古北口，遇其游兵，逐入山谷，辽
人以步骑万馀迫战，亡骑五人，浑黜退据关口。希尹、
娄室至，拔离速、讹谋罕、胡实海摧锋奋击，大破之，斩
馘甚众，尽获甲胄辎重。希尹与撒里古独、裴满突撚
败其伏兵，杀千馀人，获马百馀匹。娄室拒夏人，出陵
野岭，留拔离速以兵二百据险守之。银术可围太原
近县先已降宋军来救太原者，复据太谷、祁县，拔离
速、阿鹘懒复取之。宋姚古军隆州谷，拔离速败之。张
灏兵出汾州，又击走之。天会四年，克太原，拔离速为
管勾太原府路兵马事。复与娄室败宋兵于文水。遂
从宗翰围汴，与银术可略地襄、邓，入均州，还攻唐、蔡、
陈三州，皆破之，克颍昌府。遂与泰欲、马五袭宋康王
于扬州，康王渡江，入于建康。天会十五年，迁元帅左
都监。宗弼再定河南，撒离喝经略陕西，至泾州，拔离
速大破宋军于渭州，渭州、德顺军皆降，陕西平。迁元
帅左监军，加金吾卫上将军。卒，谥敏定。